Σαλάτα νισουάζ με φασολάκια και φρέσκο ψητό ψάρι
Αυτή η πολύ νόστιμη σαλάτα από την Προβηγκία, η οποία λειτουργεί άνετα και ως γεύμα, απογειώνεται με το φρέσκο ψάρι και τα βρασμένα τόσο-όσο φασολάκια, που κρατάνε στο δόντι.
2 φιλέτα ή φέτες (περίπου 200 γρ. το καθένα) φρέσκος τόνος ή ρίκι ή ξιφίας ή μαγιάτικο ή από άλλο ψάρι της αρεσκείας μας (μπορούμε να βάλουμε και κατεψυγμένο), 1 αυγό, σφιχτοβρασμένο, 200 γρ. φασολάκια, καθαρισμένα και χοντροκομμένα, 1 μεγάλη πατάτα, καθαρισμένη και κομμένη σε κύβους, 1 μέτρια ντομάτα, κομμένη σε κύβους, 6 ελιές καλαμών, 4 - 5 φιλέτα αντζούγιας, ξαλμυρισμένα και χοντροκομμένα, 60 ml ελαιόλαδο + 2 κουτ. σούπας για το ψάρι, αλάτι, φρεσκοτριμμένο πιπέρι
Για να φτιάξουμε τη σαλάτα νισουάζ με φασολάκια και φρέσκο ψητό ψάρι, πρώτα βράζουμε τους κύβους πατάτας σε μια μισογεμάτη κατσαρόλα με αλατισμένο νερό που κοχλάζει για 10 - 15 λεπτά ή μέχρι να μαλακώσουν.Πέντε λεπτά πριν από το τέλος βρασμού ρίχνουμε και τα φασολάκια και συνεχίζουμε το βράσιμο για περίπου 5-6 λεπτά- καλό είναι να κρατάνε στο δόντι.Τα στραγγίζουμε, τα βάζουμε σε ένα βαθύ μπολ ή πιατέλα σερβιρίσματος, προσθέτουμε το μισό λάδι και αλατοπίπερο και ανακατεύουμε πολύ απαλά. Σε ένα τηγάνι ζεσταίνουμε τις 2 κουτ. σούπας λάδι σε δυνατή φωτιά και «ψήνουμε» το ψάρι για περίπου 3 λεπτά από κάθε πλευρά ή μέχρι να χρυσίσει και να γίνει στο εσωτερικό του. Το κόβουμε σε ακανόνιστα κομμάτια και το βάζουμε στο σκεύος με τα φασολάκια και την πατάτα.Καθαρίζουμε το αυγό από το τσόφλι του, το κόβουμε στα τέσσερα και το προσθέτουμε στο μπολ με τα φασολάκια και την πατάτα, μαζί με την ντομάτα, τις ελιές και τις αντζούγιες. Αλατοπιπερώνουμε, προσθέτουμε το υπόλοιπο λάδι, ανακατεύουμε απαλά και σερβίρουμε.Συνοδεύουμε με φρέσκο ψωμί.
Φασολάκια,Ψάρι